Krisztusban Kedves Testvérek!			Évk. 6. vas. Mk 1,40-45
Jézus csodái a hatalmát és a közelgő Isten-országát jelzik. De ne felejtsük el közben az emberi és személyes vonatkozásait sem. Jézus melegszívű ember, és ahol emberi nyomort lát, elfogja a részvét, és szinte kötelezőnek érzi, hogy segítsen (Az egyik prefációban mondjuk: nem ment el részvét nélkül semmiféle szükség mellett). A leprások, a kiközösítettek a közelébe kerülve megérzik emberi jóságát és a gyógyítás isteni erejét. Feltűnő, hogy Jézus megtiltja a csoda hirdetését (ez gyakran előfordul Márk evangéliumában)! Mert Jézus nem csodadoktornak jött. Mitsem használ az embereknek, ha Jézus csodáiról kíváncsiságukat legeltetve hallanak, sőt ha éppen magukon tapasztalják is a csodát – mit sem használ, amíg Jézus személyének titkához el nem jutnak. 
Amikor készültem mára, azt gondoltam, hogy úgy fogom kezdeni, hogy kedves testvérek, nézzétek meg, itt áll előttetek egy leprás… Ez persze kívülről nem látszik. Egy gyógyulni vágyó ember, mint a bibliai leprás. Észre kell vennünk, hogy az a leprás odament Jézushoz, és térdre borult! Ő ment oda! Tett valamit a gyógyulásáért. Vajon odamegyek-e én is, mi is Jézushoz? Leborulok-e őszintén előtte, vagy csak végigülöm a misét, aztán elmegyek? 
A leprás reménykedve megy Jézushoz, aki meg tudja gyógyítani a külső és belső leprát. Számunkra, illetve a házastársak számára Jézus ébren tartja a teljes helyreállás reményét, azok számára, akiknek a kapcsolata válságban van, illetve valamilyen ok miatt megszakadt.
A házastársak sok szempontból megismerték már egymás gondolatvilágát; több év vagy évtizednyi házasság során számos kérdéssel szembesültek. Inkább a hétköznapi apróságok terén adódnak konfliktusaink, amelyek minden családban előjönnek, nálunk akár az olyan jelentéktelennek tűnő helyzetekben is, hogy például kettőnk közül ki, hova parkolna inkább a kocsival és hogyan. Vagy ott vannak például a „mondtam, hogy így lesz, miért nem hallgattál rám” típusú mondatok.
Fontos, hogy ezeket a helyzeteket utólag meg tudjuk beszélni, a megbántásokat meg tudjuk bocsátani, és képesek legyünk újrakezdeni.
Sokszor adódott a kapcsolatunkban valamilyen nehézség, ilyenkor szoktam arra gondolni, hogy milyen szépen indult ez az egész, és a mai napig is tart. Mert maga a konkrét indulás egy egyhetes vízi túra volt Mosonmagyaróvártól Budapestig, amikor is az első öt napon át esett az eső… Többen is hazamentek közben, feladták. Ö nem… Ha feladta volna, most biztos nem lennénk együtt.
A református szertartás házassági eskü szövegében az egyik figyelemre méltó kijelentés így hangzik: „vele megelégszem”. Mély értelmű, a lényeget érintő két szó, ami egyébként a katolikus esküszövegben nem szerepel. 
A „megelégedni” mára negatív kifejezéssé vált: aki csak megelégszik, az kénytelen beérni azzal, ami van. A Bibliában viszont pozitív jelentése van. Pál apostol írja Timóteusnak: „Nagy nyereség az istenfélelem megelégedéssel” (1 Tim 6,6).
A megelégedés kulcsszóvá válhat az életünkben, a nagyravágyás ellentéte, és fontos döntések meghozatalára indít. 
Emberi erőből nem lehetséges feddhetetlen hűségben és teljes szívvel megmaradni egymás mellett. Mindannyiunk házasságát elérik azok a veszélyes erők, amelyek bomlasztani akarják, egészen odáig, hogy a kapcsolat szétessen. Hívő emberként is jó ezt tudatosítani, ahogyan azt is, hogy Jézus Krisztus győzött a Sátán felett, és ez a hétköznapokra is vonatkozik. 
Meg kell tanulnunk támogatni egymást a hitben, hiszen emberileg bizonytalan kimenetelű történésekkel kell szembenéznünk ebben az életben. A hit valami pótolhatatlant, valami elvehetetlent ad az életünkben: Isten áldását, ami pedig a hit jutalma, és nem törheti meg semmi. 
Azok a párok tudnak így élni, akiknél az egymás iránti döntést megelőzte egy másik: az Isten melletti döntés… Ha valaki „letörik” az Istenről, akkor belül törik el… Ez a leprás, akiről olvastunk, darabokra volt törve belül. Ezek a testi-lelki sebek teljesen megkötözték! És akkor valahogy, korának szigorú előírásait átlépve, odamegy Jézushoz.
 A teljes megkötözöttség találkozik itt a teljes szabadsággal. Minket is sokszor gúzsba kötnek a sérüléseink. De két gúzsba kötött ember nem tudja megszabadítani egymást: csak ha a gúzsba kötött egy szabad személlyel találkozik, az tudja megszabadítani őt. A gúzsba kötött felismeri a lehetőséget: ha akarod, te képes vagy rá, hogy megtisztíts engem.
Jézus megérinti a leprást, akit eddig mindenki messze elkerült. Ezzel az érintéssel magához emeli őt, bevonja a gúzsba kötött embert a szabadságnak abba a körébe, ahol ő van: Akarom, tisztulj meg! És ebben a pillanatban, amikor a bizalom találkozik az Isten erejével, megszületik az egészség és a szabadság. 
Az evangélista elbeszéléséből érezhető, hogy nem marasztalja el a leprást, sőt, azt mondja nekünk: Nézzétek, milyen hatással van Jézus az emberekre! Egy érintése teljes gyógyulást hoz a testnek, képes az embert gyógyíthatatlan betegségétől megszabadítani. Nézzétek, hogyan örül, milyen boldog ez az ember, aki Jézus által részesült Isten gyógyító, megváltó erejében! Miért ne bíznánk benne mi is? Nem lenne érdemes nekünk is minden bajunkkal hozzá fordulni?
A házasság hete ma befejeződik, de a házasságaink nem fejeződnek be.
Valamikor sok évvel ezelőtt részt vettem egy lelki napon, amit valamelyik kis egyház szervezett. Az előadó egy amerikai férfi volt, aki úgy kezdte a beszédét, hogy „I would be nothing without God and my wife”… Semmi sem lennék Isten és a feleségem nélkül …
Kedves testvérek, Jézus arra vágyik, hogy megérinthessen téged, titeket  - Igen, akarom, tisztulj meg! Legyél egészséges, élj szeretetben a házastársaddal, családoddal, mindenkivel…	

